
చండీగఢ్ : దేశ రాజధాని నగరం ప్రాంతంలో వచ్చే ఏడాది పొగ మేఘాలు కమ్ముకోకుండా నిరోధించేందుకు తగిన చర్యలు తీసుకోవాలని హర్యానా, ఢిల్లీ ముఖ్యమంత్రులు మనోహర్లాల్ ఖత్తార్, అరవింద్ కేజ్రీవాల్ నిర్ణయించారు. వీరిరువురు బుధవారం సమావేశమై, సుమారు గంటన్నరపాటు చర్చలు జరిపారు. అనంతరం సంయుక్త ప్రకటనను విడుదల చేశారు. తామిద్దరం జరిపిన చర్చలు సఫలమైనందుకు సంతోషిస్తున్నట్లు తెలిపారు. దేశ రాజధాని ప్రాంతంలో భారీగా పొగ కమ్ముకోవడం తమకు చాలా బాధ కలిగించిందని తెలిపారు. 2018నాటి చలికాలంలో మళ్ళీ ఈ విధంగా జరగకుండా నిరోధించడమే లక్ష్యంగా చాలా చర్యలు తీసుకోవలసి ఉందని గుర్తించినట్లు తెలిపారు. ప్రజల ఆరోగ్యానికి తీవ్ర హాని జరుగుతున్నట్లు గుర్తించామని, సత్వరమే అనేక చర్యలు తీసుకోవలసి ఉందని పేర్కొన్నారు. వాహనాల ద్వారా, పంటల అవశేషాలను కాల్చడం వల్ల వెలువడుతున్న కాలుష్యం గురించి కూడా చర్చించినట్లు వివరించారు. రాబోయే రోజుల్లో ఈ సమస్యల పరిష్కారానికి చర్యలను అమలు చేస్తామని తెలిపారు. భవిష్యత్తులో జరిగే సమావేశాల్లో గాలి, నీటి కాలుష్య కారకాలపై చర్చిస్తామని చెప్పారు.

chandigad : desha rajadhani nagaram praantamlo vache edaadi poga meghaalu kammukokunda nirodhinchenduku tagina charyalu teesukovaalani haryana, dhilli mukhyamantrulu manoharlal khattar, aravind kejrival nirnayinchaaru. veeriruvuru budhavaaram samavesamai, sumaru gantannarapatu charchalu jariparu. anantaram samyukta prakatananu vidudala chesaru. taamiddaram jaripina charchalu safalamainanduku santoshistunnatlu telipaaru. desha rajadhani praantamlo bhariga poga kammukovadam tamaku chala baadha kaliginchindani telipaaru. 2018naati chalikaalamlo mallee ee vidhamgaa jaragakunda nirodhinchadame lakshyamgaa chala charyalu teesukovalasi undani gurtinchinatlu telipaaru. prajala aarogyaaniki teevra haani jarugutunnatlu gurtinchaamani, satvarame aneka charyalu teesukovalasi undani perkonnaru. vahanala dwara, pantala avasheshaalanu kalchadam valla veluvadutunna kaalushyam gurinchi kuudaa charchinchinatlu vivarinchaaru. raboye rojullo ee samasyala parishkaaraaniki charyalanu amalu chestamani telipaaru. bhavishyattulo jarige samavesallo gaali, neeti kalushya kaarakaalapai charchistaamani cheppaaru.